ทุบหัวฆ่ายัดถัง ยธ.พังงา แค้นตีท้ายครัว
แอบยุ่งแฟนขาใหญ่ผ่านทางเฟซ เลยถูกลวงสังหารโบกปูนทิ้งนํ้า ตร.ตามรวบได้2ใน5แก๊งอำมหิต,เจอศพแล้ว ยุติธรรมจังหวัดพังงา หลังหายตัวลึกลับไปนาน 10 วัน กลายเป็นศพถูกทุบหัวฆ่าโหดยัดถังน้ำมัน 200 ลิตร โบกปูนทับโยนทิ้งถ่วงน้ำคลอง อ.ปากพนัง จ.นครศรีธรรมราช ตำรวจสืบสวนแกะรอยจากเฟซบุ๊กและโทรศัพท์มือถือของเหยื่อโหดจนตามไปล็อกตัวผู้ต้องหาได้ 2 ใน 5 คนเป็นหนุ่มโจ๋วัย 22 ปี เค้นสอบยอมเปิดปากรับสารภาพก่อนพาไปชี้จุดทิ้งศพ เผยปมมรณะจากเรื่องชู้สาว ผู้ตายไปติดพันหญิงสาวที่รู้จักกันทางเฟซบุ๊กจนแฟนหนุ่มวัย 40 ปีของฝ่ายหญิงจับได้ บอกแฟนสาวโทรศัพท์ลวงผู้ตายมาเคลียร์ปัญหาหัวใจที่บ้าน ก่อนช่วยกันจับมัดมือมัดเท้ารุมสกรัมจนสลบเหมือด ไม่หนำใจคว้าไม้หน้าสามฟาดซ้ำจนตายคามือ แล้วนำศพยัดถังโบกปูนทับไปโยนทิ้งคลอง ตำรวจเร่งตามล่าหนุ่มหึงโหดกับแฟนสาวนางนกต่อและเพื่อนอีกคนที่ยังหลบหนี,กรณี นายฉวี อินทระ อายุ 57 ปี อยู่บ้านเลขที่ 17 หมู่ 5 ต.ท่าซัก อ.เมืองนครศรีธรรมราช ตำแหน่งยุติธรรมจังหวัดพังงา และ ผอ.สำนักคุมประพฤติจังหวัดพังงา หายตัวไปอย่างลึกลับพร้อมรถประจำตำแหน่ง ปิกอัพโตโยต้าวีโก้ สีบรอนซ์ ทะเบียน ถศ 8215 กรุงเทพมหานคร ตั้งแต่วันที่ 20 ส.ค.ที่ผ่านมา หลังจากไปกินข้าวเที่ยงกับเพื่อนสนิทคนหนึ่งในตัว เมืองนครศรีธรรมราช ก่อนขอตัวกลับบ้านไปเยี่ยมพี่สาวที่นอนป่วยอยู่แล้วหายตัวไประหว่างทาง ญาติเข้าแจ้งความไว้ที่ สภ.เมืองนครศรีธรรมราช,หลังจากตำรวจสืบสวนแกะรอยหาเบาะแสในที่สุดก็พบศพนายฉวีถูกฆ่าโหดยัดถังโบกปูน โยนถ่วงน้ำ โดยเมื่อเวลา 11.00 น. วันที่ 31 ส.ค. พล.ต.ต.วันชัย เอกพรพิชญ์ ผบก.ภ. จ.นครศรีธรรมราช พ.ต.อ.อดิศักดิ์ เทพวรรณ์ ผกก.สภ.เมืองนครศรีธรรมราช พ.ต.ท.นิติ บุญจันทร์ รอง ผกก. (สอบสวน) พ.ต.ท. วินัย คงประพันธ์ รอง ผกก.สส. พ.ต.ต.วันชัย สุวรรณรัตน์ สว.สส. พร้อมชุดสืบสวน กก.สส.ภ.จ.นครศรีธรรมราช บก.สส.ภาค 8 เจ้าหน้าที่พิสูจน์หลักฐาน นักประดาน้ำมูลนิธิใต้เต็กตึ๊ง นครศรีธรรมราช นำตัวนายวีระเดช หรือสาม แปะดำ อายุ 22 ปี อยู่บ้านเลขที่ 21 หมู่ 2 ต.ท่าขนาน อ.เชียรใหญ่ จ.นครศรีธรรมราช ผู้ต้องหาที่ร่วมก่อเหตุสังหารโหดนายฉวี ไปชี้จุดที่นำศพไปทิ้งในคลองบางจาก หมู่ 13 ต.คลองน้อย อ.ปากพนัง จ.นครศรีธรรมราช,เบื้องหลังการจับกุมชุดสืบสวนคลี่คลายคดีแกะรอยจากเฟซบุ๊กและเบอร์โทรศัพท์มือถือที่นายฉวี ติดต่อก่อนจะหายตัวไป จนทราบตัวกลุ่มผู้ต้องสงสัยและบุกเข้ารวบตัวนายวีระเดชได้ที่บ้าน นำตัวมาเค้นสอบปากคำจนยอมรับสารภาพว่าร่วมกับพวกรวม 5 คนลงมือสังหารโหดนายฉวี นำศพยัดใส่ถังน้ำมันขนาด 200 ลิตรโบกปูนทับครึ่งถัง ใส่ท้ายรถปิกอัพของผู้ตายขับขึ้นไปบนสะพานบางจากแล้วโยนทิ้งลงคลอง จากนั้นแยกย้ายกันหลบหนี เหตุเกิดเมื่อเวลา 02.00 น. วันที่ 21 ส.ค.ที่ผ่านมา ต่อมาตำรวจตามจับเพื่อนร่วมแก๊งได้อีกคนคือนายสิทธิพงษ์ หรือตี๋ บุปผาคร อายุ 22 ปี ส่วนอีก 3 คนหลบหนี,หลังจากนายวีระเดชชี้จุดที่โยนศพทิ้งลงคลองบางจากแล้ว เจ้าหน้าที่ชุดประดาน้ำลงงมค้นหาอยู่นานประมาณ 30 นาที จนพบถังน้ำมันขนาด 200 ลิตร จมอยู่ก้นคลอง นำเชือกผูกลากดึงขึ้นฝั่ง ภายในถังพบศพนายฉวี ส่วนศีรษะและลำตัวอยู่ก้นถัง ส่วนเท้าทั้ง 2 ข้างโผล่ออกมาจากปากถัง แต่ไม่สามารถดึงศพออกมาได้เนื่องจากถูกโบกปูนซีเมนต์ทับไว้ครึ่งถัง เจ้าหน้าที่ต้องใช้เครื่องตัดถังน้ำมันออกแล้วนำศพออกมาอย่างทุลักทุเล ทุบปูนที่โบกทับศพอยู่ครึ่งตัวออกพบว่าสภาพศพเน่าเปื่อยส่งกลิ่นเหม็นตลบอบอวลไปทั่วบริเวณ ข้อมือทั้ง 2 ข้างถูกล็อกกุญแจมือและมีเชือกมัดมือมัดเท้าจนแน่น มีบาดแผลถูกทุบตีด้วยของแข็งที่ศีรษะจนกะโหลกแตกเละ จากนั้นนำตัวนายวีระเดช ผู้ต้องหามาชี้ยืนยันและนำดอกไม้ธูปเทียนกราบไหว้ขอขมาศพ พร้อมประสาน พ.ต.อ.วสันต์ พวงน้อย ผกก.สภ.ปากพนัง ท้องที่เกิดเหตุนำกำลังตำรวจ และแพทย์เวร รพ.ปากพนัง มาร่วมชันสูตรพลิกศพ ก่อนนำส่งแผนกนิติเวช รพ.สุราษฎร์ธานี ให้แพทย์ชันสูตรอย่างละเอียดอีกครั้ง,พ.ต.อ.อดิศักดิ์ เทพวรรณ์ ผกก.สภ.เมืองนครศรีธรรมราช เผยว่า คดีนี้มีผู้ต้องหาที่ร่วมก่อเหตุ 5 คน ประกอบด้วยนายวีระเดช และนายสิทธิพงษ์ ที่ถูกจับกุมได้แล้ว ส่วนอีก 3 คนคือนายอดิศักดิ์ หรือหมู ทองสมจา อายุ 40 ปี นายนฤสรณ์ หรือเดี่ยว บุญประเสริฐ อายุ 20 ปีเศษ และ น.ส.นัฐนันท์ หรือเรย์ อินทร์คำ อายุ 24 ปี อยู่ระหว่างหลบหนีไปพร้อมกับรถปิกอัพของผู้ตาย ตำรวจกำลังสืบสวนตามล่าตัวอยู่ วันนี้นำตัวนายวีระเดชมาชี้จุดที่นำศพมาทิ้งที่คลองบางจาก ส่วนนายสิทธิพงษ์ ผู้ต้องหาอีกคนอยู่ระหว่างสอบปากคำขยายผล,ส่วนปมสังหารโหด ผกก.สภ.เมืองนครศรีธรรมราช เผยว่า สาเหตุมาจากเรื่องชู้สาว เนื่องจากนายฉวี ผู้ตายเล่นเฟซบุ๊กมาติดพัน น.ส.นัฐนันท์ เป็นเวลานานหลายเดือนแล้ว จนกระทั่งนายอดิศักดิ์ แฟนหนุ่มของ น.ส.นัฐนันท์ จับได้จึงบังคับให้แฟนสาวโทรศัพท์ล่อลวงผู้ตายให้มาพบเพื่อเจรจาปัญหากัน เหตุเกิดช่วงบ่ายวันที่ 20 ส.ค. ผู้ตายขับรถปิกอัพมาพบ น.ส.นัฐนันท์ บริเวณหน้าโรงพัก สภ.เชียรใหญ่ จากนั้นขับรถพา น.ส.นัฐนันท์ไปเคลียร์ปัญหาหัวใจกับนายอดิศักดิ์ แฟนหนุ่มที่บ้านเลขที่ 34 หมู่ 2 ต.ท่าขนาน อ.เชียรใหญ่,แต่เมื่อมาถึงที่บ้านพบนายอดิศักดิ์ กับพวกรวม 4 คนรออยู่ กรูเข้ามาจับตัวผู้ตายมัดมือมัดเท้า ลากขึ้นไปบนชั้น 2 แล้วรุมซ้อมเตะต่อยทุบตีอย่างรุนแรงจนหมดสติไปหลายรอบ กระทั่งช่วงกลางดึกคืนวันเดียวกัน นายอดิศักดิ์ใช้ท่อนไม้หน้าสามกระหน่ำทุบตีศีรษะผู้ตายไม่ยั้งมือจนเสียชีวิตคาที่ จากนั้นช่วยกันนำศพใส่กระบะท้ายรถของผู้ตายขับไปหาถังน้ำมันขนาด 200 ลิตร ยัดศพใส่ถังแล้วโบกปูนทับครึ่งถังนำไปโยนทิ้งถ่วงน้ำในคลองบางจาก แล้วพากันแยกย้ายหลบหนี โดยนายอดิศักดิ์ และ น.ส.นัฐนันท์ ขับรถปิกอัพของผู้ตายไปด้วย ภายหลังชุดสืบสวนแกะรอยจนสามารถจับกุมตัวนายวีระเดชได้เป็นคนแรก ก่อนขยายผลจับกุมนายสิทธิพงษ์ได้เป็นคนที่สอง ส่วนที่เหลือ 3 คนอยู่ระหว่างตามล่าตัว,ต่อมาตำรวจนำตัวผู้ต้องหาทั้ง 2 คน ไปตรวจค้นบ้านของนายอดิศักดิ์ เลขที่ 34 หมู่ 2 ต.ท่าขนาน อ.เชียรใหญ่ สถานที่รุมสังหารเหยื่อ พบรอยเลือดสาดกระเซ็นเต็มพื้นบ้าน ประสานเจ้าหน้าที่พิสูจน์หลักฐานเก็บร่องรอยและหลักฐานต่างๆในที่เกิดเหตุโดยละเอียดนำมาประกอบสำนวนคดีต่อไป
เจอศพแล้ว ยุติธรรมจังหวัดพังงา หลังหายตัวลึกลับไปนาน 10 วัน กลายเป็นศพถูกทุบหัวฆ่าโหดยัดถังน้ำมัน 200 ลิตร โบกปูนทับโยนทิ้งถ่วงน้ำคลอง อ.ปากพนัง จ.นครศรีธรรมราช ตำรวจสืบสวนแกะรอยจากเฟซบุ๊กและโทรศัพท์มือถือ
ข่าวหน้า1,ฉวี อินทระ,หายตัวลึกลับ,ฆ่ายัดถัง,นครศรีธรรมราช,ยุติธรรมจังหวัดพังงา,หนังสือพิมพ์ไทยรัฐ,ไทยรัฐ